remission d un homicide perpetre par remy
mesquerams
charles etc. savoir faisons a tous presents et avenir nous
avoir receu lumble supplication de remy mesquerams dit
le carpentier povre homme marie charge de femme et six
petitz enffans entre lesquelz nen ya que une seulle fille
qui est pure iniorante et remy mesquerams son filz de
leage de xij ou xiij ans, contenant comme environ xv jours
devant le jour saint gille dernier passe ainsiz que ledit remy
le pere lun desdits supplians estoit alle de lonchamp en notre ville
de namur pour aucuns ses affaires, et qu il yssoit hors de
notredite ville de namur avec ung nomme willemet le
moulnier dudit lieu de lonchamp pour eulx en retourner a
lostel, advint que ledit willemet qui estoit alle devant
en une taverne de cervoyse nommee la maison blancque
devant la porte de notredite ville demanda a loste de ladite
taverne ung pot de biere a boire, ce qu il fist priant audit
remy le pere lui vouloir tenir compaignie aboire seulement
ledit pot de bierre avec ledit hoste et pluiseurs autres.
et apres que icellui remy le pere avoit beut deux ou
trois cops dist audit willement le moulnier lacquey
vous mavez dernierement mal moulu se me vouldriez mieulx
mouldre vous seriez bien mieulx mon amy. surquoy
il respondi audit remy le pere quil luy avoit mieulx
moulu que a lui ne appartenoit, et icellui remy
le pere dit audit moulnier se ne me voulez doresenavant
mieulx mouldre je donneray au seigneur de lonchamp votre
maistre ung pot de vin de xviij florins affin quil me
baille mesmes son moulin a ferme, que lors ledit remy
le pere paya son escot et se parti dillec pour retourner
a sa maison audit lonchamp et ledit moulnier brief apres
courut bien radement pour retaindre icellui remy
le pere et icellui rattaint sen allerent environ demy heure
entre eulx deux en devisant de plusieurs choses sans dire
aucunes parolles injurieuses lun a lautre que lors il
appella ledit remy le pere mounier disant voulez
vous donner xviij florins au seigneur et me hancher le moulin
et icelluy remy le pere respondit oyl se ne me voulez
mieulx mouldre, et ce disant ledit moulnier le print par les bras
et le rua par terre dessoubz luy disant il me fault assayer
se vous estes si mauvailx que vous faictes semblant en
tyrant une longue daghe que ledit remy le pere avoit
chavite hors de sa gayne pour luy couper la gorge comme il
disoit et icelluy remy le pere qui couchoit ainsi a terre
dessoubz luy crya ayde et ce oyant par ung quidam qui
venoit illec et alloit audit namur crya a haulte voix
hola hola que voulez vous faire il y vient cy derriere beaucop
de gens se vous te tuez vous neschapperez ja et lors
laissa lever et aller ledit remy le pere et pource que ledit
moulnier luy avoit ainsi prins sadite daghe ledit remy le
pere craindant quil ne le tuast dicelle cuida retourner
avec ledit quidam quil ne congnoissoit en ladite ville dont
il estoit venu, et ce venant icellui moulnier dit veez la
une daghe et le jecta par terre disant venez avec moy
et si allons ensemble alostel que tantost apres
il tyra ung grant baston hors dune suye et le monstra
audit remy le pere disant veez la ta mort que lors icelluy remy
le pere dist je ne vous demande riens laissiez moy en
paix et icelluy moulnier qui alloit devant se retournoit
et levoit ledit grant baston pour en frapper ledit remy
le pere et icelluy remy qui ne chercoit point de debat
disoit de rechief quil ne luy en demandoit riens et quil
le laissast en paix reculant tousiours et pour estre
quicte de luy print son chemin vers ung bois au plus
pres de la pour aller veoir aucuns chesnes pour en faire
le carpentaige dune chapelle que le seigneur dudit lieu
vouloit faire faire et dont il avoit marchande et si devoit
ce propre pour illec trouver mais veant icelluy
remy le pere que ledit moulnier le suyoit oudit bois il wyda
dicellui craindant quil le deusist illec grever de son
corps et si allerent arriere ensemble jusques a deux
ou trois trais darcbalestre pres dudit lonchamp en
parlant tousiours injurieuses parolles que lors
ledit remy le pere dit veez la votre droit chemin pour aller
a votre maison et veez cy le mien, et ledit moulnier qui ne chercoit
que noise suyt tousiours icelluy remy le pere jusques audit
villaige de lonchamp alant tousiours devant et venant
droitement a lentree dicelluy villaige ledit moulnier ala
ramentevoir a icelluy remy le pere et luy disoit par maniere
de desrision et reproche et pour irriter de plus en plus comment
il lui avoit fait auparavant dommaige de xl florins
et eust encoires bien volu quil levist fait si povre jusques a sa
chemise que lors icelui remy le pere qui avoit eu si
longuement la pacience et quil navoit peu estre quicte de
luy par tous les moyens dessusdits, tempte de lennemy et de
chaulde cole luy escria disant traitre je vous je vous tueray
en tyrant sa daghe de laquelle il donna tant seulement
ung cop de taille en la cuise ou jeron et ce fait ledit
moulnier se saulva et sailly oultre ung passaige et dist
audit remy le pere filz de ribaulde se je vous avoye icy je vous
estrangleroye me fauldrez vous maintenant de ne vous
fauldray point, et en ce mesme instant y survint un homme
mainouvrir ayant en sa main une fa dont lon abat lavoine
lequel cria hola ho et ledit remy le pere luy dist reculez ou je
vous bateray aussi et ledit remy le pere passa oultre le fosse et
sen ala vers ledit moulnier et ledit moulnier le ahardi et le rua par
terre dessoubz luy le cuydant illec estrangler comme il eult
fait se ledit remy le pere neust prins le paulce ou le doy dudit
moulnier en sa bouche, dont il le tenoit si fort par la main quil
ne se savoit bouger et ce veant ledit remy le filz aussi luy
des supplians qui gardoit illec les vaches dun censier crya
sur son pere qui couchoit illec a terre dessoubz ledit moulnier
doulx pere doulx pere et ce oyant ledit remy le pere cryoit a
luy en thiois hoeresoene hoeresoenesuldy my niet hulpen
et ledit remy son filz dist de quoy il le ayderoit et ledit remy
le pere lui demandoit sil navoit point de couteau et il dit
que oyl et remy le pere dist donne lui encoires cent cops
de couteau et cedist ledit remy le filz y venoit tout courant
et donna dudit couteau a icellui moulnier cincq ou six cops en son doz
qui lors crya confession confession pour lamour de dieu et crya
laisse moy aller aussi feray je dist remy le pere se meme
voulez plus riens faire je vous laisseray aller et il dist que
nennil et lors ledit remy le pere le laissa aller et lever et si
envoya incontinent querre ung prebtre dudit vilaige lequel
lala confesser desquelz cops de couteau taillepain il fut
dedens dix jours apres guery comme remy le pere la oy
dire mais du cop de taille en la cuisse ou jeron desseure
le genoul ledit moulnier termina dedens lesdits dix jours ou
environ vie par mort et combien que lesdits povres
supplians sont tresdoulants de ladvenue dudit cas et quilz
aveut fait satisfaction a partie interesee neantmoins
doubtant rigeur de justice ilz se sont absentez de notre
pays et duchie de brabant ou ilz noseroient retourner
hanter ne converser ains leur conviendroit tenir absents et
finer leurs jours en estraignes marches et contrees se
notre grace ne leur estoit sur ce impartie pour laquelle
actendu ce que dit est et que en autres choses ilz ont este
bien famez et renommez ilz nous ont treshumblement
supplie et requis pour ce est il que nous les choses
dessusdites considerees ausdits remy mesquerams le pere
et remy mesquerams son filz supplians inclinans
favorablement a leurdite supplication et requeste et leur vueillant
en ceste partie preferer grace et misericorde a rigeur de
justice mesmement en lhonneur et reverence de la mort
et passion que notre salveur et redempteur jhesus crist souffrit
pour nous tous en larbre de la croix a tel jour que huy avons
ou cas dessupplians quicte remis et pardonne quictons remectons
et pardonnons de grace especial par ces presentes le cas et
hommicide dessus declare ensemble toute paine et amende
corporele et criminele enquoy pour raison et a loccasion
dicellui cas ses circonstances et despendences ilz peulvent avoir
offense et mesprins envers nous et justice et les avons
quant a ce remis et restitue remectons et restituons par
cesdites presentes en leur bonne fame et renommee en notredit pays et
duchie de brabant et tous noz autres pays et seigneuries et a leurs
biens non confisquez sancuns en ont tout ainsi et par la
maniere quilz estoient auparavant ledit cas et hommicide
advenu imposant sur ce scilence perpetuel a notre procureur
general de brabant et tous autres noz justiciers et officiers
satisfaction toutesvoyes faicte a partie instressee
prealablement et avant tout ouvre se faicte nest et elle y
chiet civillement tant seullement et moyennant
aussi quilz seront tenuz de lamender envers nous civilement
selon lexigence du cas et la faculte de leurs biens et avec
ce quilz seront tenuz de payer et reffondre les despens
raisonnables de justice sancuns en ya a larbitraige et
taxation de noz amez et feaulz les chancellier et gens
de notre conseil en brabant que commectons a etc. sy donnons
en mandement ausdits de notre conseil en brabant que appellez
pardevant eulx ceulx qui pource seront a appellez ilz
procedent bien et deuement a la veriffication et interinement
de cesdites presentes selon leur forme et teneur et a la taxation
et arbitraige de ladite amende civile et despens et ce fait
et icelle amende civile tauxee arbitree et payee es mains
diceluy de noz officiers quil appartiendra qui sera tenu en faire
recepte et rendre compte et reliqua a notre prouffit avec les
autres denvers de son entremise ilz notre drossat de brabant
maire de louvain amman de bruxelles escoutetes danvers
et de boisleduc maire de lonchamp et tous autres nous
noz et noz vassaulx justiciers officiers et subgectz presents
et avenir cui ce puet et pourra toucher et regarder
leurs lieutenants et chacun deulx endroit soy et sicomme a lui
appartiendra fachent seuffrent et laissent lesdits remy
mesquerasmc le pere et ramy mesquerams le filz
supplians de notre presente grace remission et pardon selon
et par la maniere que dit est plainement paisiblement et
perpetuellement joyr et user sans leur faire mectre ou
donner ne souffrir estre fait mis ou donne aucun
arrest destourbier ou empeschement au contraire en aucune
maniere ains se leur corps et leurs biens non confisquez
comme dit est estoient pource prins saisiz arrestez ou
empeschiez les mectent ou facent mectre incontinent
et sans delay a plaine et entiere delivrance car ainsi
nous plaist il. et affin que ce soit chose ferme et estable
a tousiours nous avons fait mectre seel dont lempereur
monseigneur et grant pere et nous avons use durant le
temps de notre minorite a ces presentes. saulf en autres
choses notre droit et lautrui en toutes donne en notre
ville de bruxelles le venredy saint ou mois davril
lan de grace mil cincqcens et seize et de notre
regne le second. ainssy signe sur le reploy pour
le roy en son conbseil. et du secretaire c vokrert. et encores
visa
collationne a loriginal
par moy
$$$